魏了翁
送周架阁以浙东提干归平江
共惟仁义心，无贤愚圣狂。
纷纷万弓箭，独以寸铁当。
毫氂有不察，居然失其乡。
察则我固有，而失岂真亡。
周君海内秀，清姿竞球琅。
牛刀十九年，犹雇善而藏。
用世无内外，意行独安详。
乃知旦昼物，特为弱者强。
许时京尘中，解后两匆忙。
前日同李郭，它日盟范张。
岂谓客逢客，乃或得相羊。
此道日寥落，此意谁平章。
为人作生活，悠悠老扶桑。
勉哉迪嘉猷，岁晚垂令芳。
我亦从此去，后会丘之阳。